Liggaam in ouetehuis-vrieskas gevindArgieffoto ŉ Man van Mpumalanga is in hegtenis geneem nadat ŉ 76-jarige man se opgekapte liggaam in ŉ vrieskas in ŉ ouetehuis gevind is. “Die 20-jarige verdagte van ŉ informele nedersetting naby Nelspruit, was vrygelaat op borgtog op vier aanklagte van moord toe die bejaarde man vermoor is,” het Jabu Ndubane, woordvoerder van die Pienaar-polisie, gesê. “Die man se liggaamsdele is Woensdagmiddag gevind nadat ŉ gedeelte van sy liggaam, wat in ŉ asblik gegooi is omdat dit nie in die vrieskas kon pas nie, sleg begin ruik het.” Lede van die gemeenskap het die polisie ontbied. “Die bejaarde man, wat slegs bekend gestaan het as Mkhulu, is vermoor en sy liggaam is opgekap en in ŉ vrieskas geplaas,” het Ndubane Donderdag aan ŉ News24-korrespondent gesê. “Die bejaarde man is ŉ week gelede laas gesien.” Die vrieskas is glo gebruik om hoenderporsies vir die ouetehuis te berg. “Die polisie is na die verdagte gelei nadat hy sy sussie met ŉ mes aangeval het en haar plasenta en hart geëis het. Sy het die aanval oorleef en die verdagte is in hegtenis geneem,” het hy bygevoeg. Hy sal na verwagting Maandag in die Kabokweni-landdroshof verskyn op aanklag van moord en poging tot moord. “Aangesien hy reeds op borgtog vrygelaat is, verwag ons nie dat hy weer op borgtog vrygelaat sal word nie, omdat hy sy borgtogvoorwaardes oortree het.” Bron: News24